פרשת וישלח - **העמק דבר בראשית פרק לב**

(ד) וישלח יעקב מלאכים לפניו. הודיעו גם ע"י המלאכים הללו כי הוא בעצמו הולך ויתן לו מנחה כדי למצוא חן, אך כאשר נודע יעקב כי ברע הוא, הקדים לשלוח המנחה לפני הראות פנים. והא שנתעורר יעקב עתה לשלוח לעשו ולא שלח עד הנה, משום קודם שבא מחנימה לא ירא כלל, שהרי עדיין לא נתקיימה הבטחת הקדוש ברוך הוא והשיבותיך אל האדמה הזאת, אבל משבא לעבר הירדן וראה מחנה אלהים, הבין כי כאן מתחלת קדושת הארץ, וכבר נתקיים הבטחה זו, ושוב אינו מובטח כלשון הקדוש ברוך הוא כי לא אעזבך עד אשר אם עשיתי וגו', וביארנו לעיל דאח"כ אפשר שיהא נעזב ח"ו, ואף על גב שהוא ביקש בתפלתו ושבתי בשלום אל בית אבי ועדיין לא הגיע לשם, מ"מ ירא שמא לא נתקבלה תפלתו, על כן פחד לבבו שהוא נדרש להשמר מעשו, וכ"ה ברבה אריב"ס כך אמר לי הקדוש ברוך הוא שוב אל ארץ אבותיך תאמר עד כאן היו התנאים, וע"ע להלן מקרא י'(א):

שדה אדום. אף על גב שעיקר דירת עשו היה עדיין בארץ ישראל, עד שוב יעקב ולא יכלה הארץ לשאת אותם כמבואר להלן ל"ו ז', מ"מ כבר היה לו אחוזת נחלה בארץ שעיר והיתה נקראת שדה אדום, ושלח יעקב לשם ולא למקום עיקר דירתו...

(ה) ואחר עד עתה. לפייסך, משום שלא היה בידי במה לקבל פניך במנחה...

(ח) ויצר לו. מזה שנפל פחד בלבבו הצר לו, כי מזה הבין שרעה נגד פניו(א). וי"ל עוד שהצר לו על עיקר השליחות, שהתבונן על השגיאה מה שהחזיק באזניו ועורר קרבות בעצמו:

ויחץ את העם וגו'. ולא כתיב שחצה את הילדים, מובן מזה שהילדים שמרם אצלו, וא"כ קשה מה שאמר אם יבא עשו אל המחנה האחת והכהו והיה המחנה הנשאר לפליטה, הלא אם יבא אל המקום שעמד יעקב ובניו והכהו, מאי נ"מ שיהא המחנה השנית לפליטה, אלא ברור היה אצלו שלא יהרוג לא אותו ולא אחד מבניו, שהרי כבר הוא מובטח מהקב"ה שלא יכלה הוא וזרעו, שהמה כמו הוא בעצמו כמש"כ לעיל כ"ח ט"ו, וגם הוא היה בטוח כל זמן שלא נולד בנימין ונתגדל, ומזה הטעם גמירי דלא כלי שבטא, אלא ירא מנכסיו ועבדים ושפחות, ובתפלה של יעקב מבואר שהיה ירא גם שמא יהרוג הנשים. ויש לדעת דכל הכנה זו שעשה בזו השעה, לא היה אלא באותו יום שחשב שמא יבוא עשו מיד וילחם עמו, אבל אח"כ כשראה שלא בא והבין שעשו לן בדרך, על כן לן גם יעקב וגם עבר הנחל, ובבוקר כבר נתחזק לבבו ע"י המלאך ושוב לא עשה הכנה זו, וע' להלן ל"ג א':

(י) **אלהי אבי אברהם. המיוחד להגנה כמש"כ לעיל:**

**ואלהי אבי יצחק. באשר עיקר תפלתו היה בשביל המחנה של עבדים ושפחות ובשביל הנשים אשר המה פרנסת האדם, וזהו מדתו של יצחק:**

(יא) ומכל האמת. ת"א ומכל טבון, ולא כתרגומו בכ"מ וקשוט, וע' ברמב"ן שפי' החסדים הקיימים יקראו אמת, וכ"ה לשון המקרא [ירמיה י' י'] וה' אלהים אמת אלהים חיים ומלך עולם, ופי' ברבה פ' אמור דסוף המקרא מפרש מהו וה' אלהים אמת בשביל שהוא אלקים חיים ומלך עולם היינו שהוא נצחי, וכמליצת הגמ' במס' שבת [ק"ד א'] קושטא קאי, וכך הטוב שהוא ניצחי מיקרי אמת. ואמר יעקב דשתי טובות עשית עמדי, היינו החסדים שהוא העושר, ומכל האמת. שבחרו להיות ממנו ומזרעו אומה הנבחרת להיות נצחי, ולזה עצמו ת"א ומכל טבון, הטוב שהוא אמת:

(יד) מן הבא בידו. לאפוקי עבדים ושפחות שלא נתן מתנה מהם, משום שאסור למכור וליתן לגוי שמפקיעו מן המצות כדאי' בגטין פ"ד [דמ"ג], וגם יש בזה צער להם לצאת מרשות יעקב לעשו. וזהו שדקדק בלשון מן הבא בידו, וכדאי' בקידושין דכ"ב ב' דבהמה הנמשכת בקול קנאה, דהילוך דידה אדעתא דמרא הוי כמו שמשכה בידו, משא"כ אדם שהולך לדעתו אינו נקנה עד שימשכנו בידו ממש, וזהו מן הבא בידו שבא מאליו, והוא כמו בידו, היינו שאין להם דעת, ולא עבדים ושפחות שיש להם דעת:

(כב) והוא לן בלילה ההוא במחנה. פי' הרמב"ן לא ישן באהלו במטה כדרך האדון, אלא ישן עם עבדיו במחנה על הארץ. וכן הפי' בס' יהושע ח' ט' וילן יהושע בלילה ההוא בתוך העם, שלא ישן באוהל בפני עצמו כדרך המלך או שר הצבא, אלא לן בתוך העם:

(כג) ואת אחד עשר ילדיו. לכאורה מהראוי היה להעביר את החפצים תחלה, משום שמא יפגע עשו בילדים בשעה שימצאום סמוך לנחל, ויעקב יהיה מעבר השני עם החפצים, אלא כמ"ש שמעולם לא ירא על הילדים, דגמירי דלא כלי שבטא, מש"ה העביר תחלה הילדים ואמותם עמהם, שע"י הילדים יהיו ניצולים גם המה כפי התפלה. אבל רק אחד עשר ילדיו לקח, ולא את דינה שלא היתה מובטחת. ואח"כ כשראה שאין עשו סמוך לנחל לא היה ירא להעביר את הכל. והנה כתיב כאן על האמהות לשון שפחות משום שהמה סייעו להעביר את הבנים וכדומה, כדרך שפחות שנוחות לטורח, וכיב"ז אי' בב"ב דקכ"ז ב' אמר עבדי הוא וחזר ואמר בני הוא נאמן דמשמש ליה כעבדא קאמר, וכן להלן כתיב גבי העמדה לפני עשו השפחות, שנוחות לקבל הכאה אם תהיה ח"ו, על כן העמידן ראשונה:

**העמק דבר בראשית פרק לג**

(א) ועמו ארבע מאות איש. הודיע הכתוב כי עוד היה רחוק ממנו במרחק שלא היה מכירו, אלא משום שראה איש מרחוק ומחנה של ד' מאות איש עמו, הבין שהוא עשו:

(ד) ויחבקהו. וישקהו. ולא כתיב ויחבק לו וישק לו, היינו משום שלא מצא יעקב לב לחבק ולנשק לעשו אדונו, ועי' מש"כ לעיל כ"ט י"ג וכ"ז כ"ו. וכ"ה בספר שמואל א' י' ויקח שמואל את פך השמן ויצוק על ראשו וישקהו, והוא נשיקה של גדולה, כדאיתא בתנחומא פר' שמות, מש"ה לא נשק שאול את שמואל:

ויבכו. שניהם בכו, בא ללמד שגם יעקב נתעורר עליו לשעה זו אהבה לעשו. וכן לדורות בשעה שזרע עשו מתעוררים ברוח טהרה להכיר את זרע ישראל ומעלתם, אז גם אנחנו מתעוררים להכיר את עשו כי אחינו הוא, וכמו שרבי היה אוהב אמתי לאנטונינוס וכן הרבה:

(ה) הילדים. שאתה רואה הן אשר חנן וגו', ולא אמר סתם אשר חנן וגו', שלא יחשוב כי גם הנשים המה בנותיו שהרי לא היו זקנות כמו יעקב, וישא עין להסתכל בהן אולי ישא לעצמו, אבל כאשר פירש הילדים, הבין כי הנשים הנה אמהות:

(יד) ולרגל המלאכה אשר לפני. הוסיף עוד טעם שאיני כדאי שילך עתה לשעיר לקבל כבוד מעשו, כי כל עוד לבו במלאכת שמירת הצאן וגידול בנים, אינו יכול לקבל כבוד ולהלוך נגד החיים בדרך ארץ הראוי:

(טז) לדרכו. ברוגז מעט, ולא נפטרו זה מזה בנשיקה, אלא הלך לו שעירה. ומש"ה לא הלך עוד יעקב לשעיר לקבל ממנו כבוד, אחר שראה פני עשו שאינו עמו עוד:

(יז) ולמקנהו עשה סכות. פירשו חז"ל במגילה די"ז שעשה יעקב בסכות שנה ומחצה, למדו חז"ל זה משום שא"א לפרש כמשמעו שעשה למקנהו ממש סכות, דאין צאן נדרש לזה כלל, אלא לגדר, אלא ע"כ הפי' שעשה לעצמו ובניו סכות, לשני ימות הקיץ, ואחר שכן על כרחך הפי' ולמקנהו בשביל סיבת מקנהו, שמשום הכי נתעכב כל כך בדרך ולא הגיע לאביו וגם לא לבית אל להקים נדרו, הכל היה משום מקנהו, שהבין שצריכים לנוח כ"כ(א):

(יח) בבאו מפדן ארם. מיותר, ללמדנו שזה המקום הראשון שהיה ראוי לבא מפדן ארם לארץ ישראל, דזה שהיה בהר הגלעד, מחנים, סכות, לא היו אלא בשביל המקנה בעבר הירדן ארץ מקנה:

ויחן את פני העיר. לפי הפשט, לא נכנס לדור בעיר, אלא חנה בחוץ לעיר ונקרא פני העיר, והוא כמדתו של יעקב להיות בדד ולא מעורב עם אוה"ע. וברבה איתא חנן את הפנים שבעיר שלח להם דורונות, וא"כ פי' ויחן, נתן חן וכבוד, מזה יש ללמוד דרך ארץ איך להתנהג בדרך:

(יט) אל אלהי ישראל. במדרש איתא קרא לעצמו אל, ואין הכונה שקרא לעצמו אל ח"ו, אלא הפי' שקרא לעצמו ישראל, ומש"ה נקרא הקדוש ברוך הוא אל אלהי ישראל, היינו שהתפלל לפני המזבח אלהי אברהם ואלהי יצחק ואלהי ישראל. ונענש בשביל זה במעשה דינה כדאיתא במ"ר. והיינו שאע"ג שאמר לו המלאך שיהיה נקרא ישראל, אבל מ"מ עוד לא נקרא מהקב"ה כך, וכדאיתא פ' גה"נ [חולין ק"א ב'] דחכמים ס"ל דגיד הנשה בסיני נאמר מדכתיב על כן לא יאכלו בני ישראל ועדיין לא נקרא שמו ישראל(א):

**העמק דבר בראשית פרק לד (נערה v ילדה(**

(א) אשר ילדה ליעקב. הוא מיותר, מבואר דהראה לנו הכתוב דהסיבה היתה משום שילדה ליעקב, וכפי הדרש שהבאתי בשם המ"ר, ולפי פשוטו הוא משום חשיבותו של יעקב, שחפץ בבת יעקב(א):

(ב) וישכב אתה. כבר נתבאר בס' ויקרא ט"ו ל"ה דבכ"מ דכתיב בשכיבת אשה לשון אותה משמעו באונס, וברצון כתיב עמה, אם לא שיש לזה איזה דרש, וה"נ כתיב אותה שהיה באונס:

(ה) והחריש. שירא לצעוק כשהוא בעצמו, ואם היה שומע קודם שטמא, היה מוסר נפשו עליה כמבואר ברבה ויובא להלן י"ז דבנוהג שבעולם אדם מוסר עצמו על בנותיו יהרג או נהרג, אבל אחר שכבר טמא לא היה כדאי למסור נפשו כשהוא בעצמו. וסיפר זאת הכתוב דאלו צעק תחלה לא הגיעו שכם וחמור עם דברי פיוסים כאלו:

(ו) ויצא חמור וגו' לדבר אתו. באו אל יעקב עד שלא באו האחים, ומש"ה הפסיק הכתוב בסיפור של ובני יעקב בין ויצא חמור ובין וידבר חמור, ללמדנו שבא חמור ליעקב תחלה קודם שבאו הבנים, וכשבאו מצאו אותו מדבר לשון רכה, על כן לא יצאו בני יעקב בחרון אף, והכל היה בהשגחה נסתרת שיבא סוף מעשה כפי שהיה במחשבה תחלה:

(י) **ואתנו תשבו. בחברתנו, ואינו כמו משמעות שבה עמדי, וישב עמו, דפירושו בעסקיו, אבל אתנו משמעו שלא תהיו נפרדים ומרוחקים ממנו כל כך, וכבר ביארנו לעיל י"ג א' דאותו אינו מחובר כל כך כמו עמו:**

(יג) במרמה. הודיע הכתוב בזה לאמר כי לא עלה על הדעת להסכים להנחה זו שלא להקפיד בעניני הדת הנוגעים לחיתון, אבל מתחלה לא דברו אלא במרמה, וע"ע בסמוך:

וידברו. בלשון עז מתחלה דברו רתת:

אשר טמא את דינה אחתם. הראו לו לדעת כי ביאת שכם בתורת זנות היא טומאה לפי קדושת ישראל, וגם הודיעו, כי לא כמו שאמרו שרק בשביל שהיא מיוחסת היינו בתנו חפץ בה, שהרי כבר טמא אותה, וא"כ אינו אלא תאוה, על כן המה אינם מתרצים לבקשת שכם בשום אופן, אבל לבקשת חמור שהיא כללית על זה עונים בנחת:

(יז) ולקחנו את בתנו. היא דינה ביחוד, ורמזו שהיא כבת לכולם למסור נפשם עליה כדרך האב שמוסר נפשו על הבת, כדאיתא במדרש והביא הרמב"ן פ' וירא בנוהג שבעולם אדם מוסר עצמו על בנותיו ועל אשתו יהרג או נהרג. והחכימו לאמר לאיש אשר לו ערלה, ולא אמרו לעם ערל, משום שאולי לא יתרצו כל העיר להמול, וא"כ יהיו נלחמים עמהם, ורצו שיהא שכם עכ"פ מל עצמו, ולא יהיה למשא עליהם ליקח את דינה בחזקה, שהרי כל העיר לא ימסרו נפשם בדבר כמו שכם עצמו, וכן היה ששכם מל עצמו תחלה כמו שיבא:

(יח) ובעיני שכם. אם הוטב הדברים בעיני חמור מכש"כ בעיני שכם, אלא כמש"כ שהבין שאם ימול עצמו שוב אין הדבר רחוק כ"כ, אף על גב שדברו עמו רתת, מ"מ בטח שיפייס אותם במה שמל עצמו, ועושה דבר גדול כזה בשביל שחפץ בבת יעקב, והיא כפרה על העדר כבודם:

(יט) ולא אחר הנער לעשות הדבר. היינו למול את עצמו גם טרם דיבר עם אנשי העיר, ולא ידע אם יסכימו לדבר, מכל מקום הוא הראה לדעת כי חפץ בבת יעקב. ולא מצד שהיא יפת תאר:

והוא נכבד. וזה היה האות עד כמה השכיל על מעלת הרוממות של יעקב שאע"ג שהוא נכבד מכל בית אביו:

(כה) שני בני יעקב שמעון ולוי. תיבת שני מיותר, ובנדב ואביהוא כתיב ויקחו בני אהרן נדב וגו', ובא ללמדנו דאע"ג שנתאחדו בכעס גדול להחריב עיר ומלואה, וגם התאחדו להביא עצמם לידי סכנה עצומה, מ"מ היו שנים,[...] **היינו ששונים היו בדעת המבעיר את האש הזה, אחד בא בדעת אנושי המקנא לכבוד בית אביו, המביא לאש כזה והוא אש זרה כידוע, ואחד בא בדעת קנאת ה' בלי שום פניה ורצון היא אש שלהבת יה**, ומ"מ מאש כזה ג"כ יש להזהר הרבה לכוין המקום והזמן, ובלא זה היא מקלקלת הרבה, ויעקב אבינו פירש בתוכחתו שתי הדעות שהיה בזה, ולא הסכים גם לאש המעולה כאשר יבואר בפ' ויחי(א):

(כו) ואת חמור וגו' הרגו לפי חרב. ייחד המקרא אותם בפ"ע, וגם בשנוי לשון לפי חרב, דחמור ושכם מלו עצמם איזה ימים קודם שפתו את כל העיר, וא"כ ביום השלישי של כל אנשי העיר היו המה בריאים, ומ"מ הרגום במלחמה ממש והיינו לפי חרב, כמו בעמלק כתיב לפי חרב, משא"כ באנשים כואבים לא נצרכו לכך:

(כז) אשר טמאו אחותם. כתיב טמאו בלשון רבים, בשביל שאירע ע"י מה שיצאו בקיבוץ בנות הארץ ויצאה דינה לראות, ומגלגלין חוב ע"י חייב, מש"ה נקראו אשר טמאו אחותם שהמה טמאו:

(כח) לקחו. לא כשאר חפצים שיבואר בסמוך שהפקירו לכל הבא ליקח יקח, אבל אלו לקחו לעצמן. והטעם באשר טבע צאן ובקר ובהמה שניזונים מיד בעלים, ואם אין להם בעלים ימותו ברעב, על כן משום צער בעלי חיים לקחו לעצמם, משא"כ שארי דברים:

**העמק דבר בראשית פרק לה**

(א) עלה בית אל ושב שם.... ותחלה ועשה שם מזבח. שהוא מסוגל יותר לתפלה ממצבה, ומצבה היה מסוגלת יותר לתודה או להשיג רוה"ק בלי צורך תפלה, וכמו שהעמיד משה רבינו שתים עשרה מצבה בהר סיני, אבל לתפלה מסוגל מזבח יותר, כמו שעשה אברהם אבינו בכ"מ העמיד מזבח ואח"כ כתיב ויקרא שם שהוא תפלה כמש"כ שם...

(ב) הסרו את אלהי הנכר אשר בתוככם.... ואמר יעקב אשר בתוככם, ולא אמר אשר בידכם, כמו שכתוב במעשה ויתנו אל יעקב את כל אלהי הנכר אשר בידם, באשר שברור היה ליעקב שלא היה ביד בניו עבודה זרה שלא נתבטלה מקודם, אלא אשר בתוככם, יוכל להיות כי עוד נמצא בקרב השבי שלקחו משכם עבדים ושפחות איזה ע"ז שלא נתבטלה עדיין:

והחליפו שמלתיכם. שמלה בכל התורה הוא בגד העליון לבדו, ומש"ה מפרש בת"א בפ' יתרו וכבסו שמלתם וחוורו, שמשמעו כיבוס לשם נקיות, ולא תרגם ואצטבעו שהוא בכ"מ משמעו טבילה לשם טהרה, והיינו מדכתיב שמלתם, ואי הוי המצוה לטבול מטומאה, הרי כל הבגדים שוים והיה ראוי לכתוב וכבסו בגדיהם, אלא בשביל כבוד היום שאין צריך אלא בגד עליון, וה"נ דייק והחליפו שמלתיכם, ולא בגדיכם, מבואר שהוא משום כבוד המקום והיום שיעמדו לפני ה':

(ח) אלון בכות. ידוע פרש"י בשם המדרש שבכו כאן גם על רבקה. ויש להבין אמאי לא פירש הכתוב שבכו על רבקה אלא ברמז, אבל הענין דלא נזכר בכתוב אלא מה שהדין כך, ומש"ה באברהם אבינו כתיב שהלך לספוד לשרה ולבכותה, שכך הדין לבכות על שבעה קרובים, וכן כאן במות דבורה שהיא כדין אדם כשר שהחובה לבכות עליו בפניו, מש"ה כתיב שבכו על דבורה, אבל על רבקה שהיה שלא בפני המת, ולא היה מחויב לבכות עליה אלא יעקב בנה ולא כולם, על כן לא כתיב בכיה זו(א):

(ט) ויברך אתו. ברכת תנחומים, ונכלל בזה כונה מיוחדת לפרש דבר ה' כמו שיבואר:

(י) שמך יעקב. ודאי שמך יעקב, שמורה על הליכות הטבע כמ"ש בס' תולדת דלהכי אחז בעקב עשו, דאלו לפי הנהגה נסית לא היה צריך לאחוז בעקב עשו, כמו שאמר המלאך ליעקב לעיל ל"ב כ"ט לא יעקב יאמר עוד שמך וגו', וביארנו שאמר שלא היה צריך לאחוז בעקב עשו כי שרית עם אלהים וגו', ואמר לו ה' דמכ"מ ודאי שמך יעקב, הנך צריך לזה השם, שלא הכל ראוים לנס ולהשתרר עם אלהים ועם אנשים, אבל לא יקרא וגו' כי אם ישראל יהיה שמך. לא יהיה נקרא שם יעקב לבדו, כי גם ישראל יהיה שמך. ולכן אמר עוד הפעם שמך אשר הוא מיותר, והוא כדי לרמז לו שיהיה שני שמות, שבכל דור יהיו מ"מ אנשים שיהיו מוכשרים לנס וראוים להקרא ישראל, כל זה אמר לו על כלל אומה הישראלית. ועדיין איני יודע יעקב עצמו אם הוא ישראל אשר בו יתפאר במדת תפארת, כמ"ש לעיל ל"ג כ' דבשביל זה נענש יעקב שקרא עצמו בזה השם, ועתה ויקרא את שמו ישראל. שיהא הוא בעצמו נקרא ישראל, באשר הוא איש המעלה:

(יג) ויעל מעליו אלהים במקום אשר דבר אתו. כ' רש"י על במקום אשר דבר אתו, לא ידעתי מה מלמדנו, ובאמת כל המקרא צריך ביאור מה מלמדנו. אלא הכונה הוא לפי מש"כ לעיל דראוי היה ליעקב תיכף בבואו לבית אל להציב מצבה ולהקים נדרו, אבל הקדוש ברוך הוא עכבהו עד בוא דברו, היינו שיבין דעת ה' שהגיע שעה רצויה לכך, והנה לשון ויעל מעליו אלהים נתבאר לעיל גבי אברהם אבינו דכתיב בפ' מילה ויעל אלהים מעל אברהם, שעלה בפעם אחת שלא כדרך הנבואה אשר בכלות דבר ה' עוד הנביא משוקע באלהות איזה שעה עד ששב לאנושותו ולמקומו, ושם היה לצורך מצות מילה, וביקש אברהם אבינו על כך כמש"כ בשם מדרש חז"ל, והכא ג"כ הפי' שאחר דבר ה' וברכתו נסתלקה השכינה מעליו לגמרי, ומזה הבין כי הגיעה השעה להתעסק במצות קיום נדר, ולזה סיים הכתוב במקום אשר דבר אתו, דמי שהוא שקוע בהתבודדות מתהלך אנה ואנה, כענין דכתיב באלישע במלכים ב' ד' וישב וילך בבית אחת הנה ואחת הנה וגו', וא"כ אם היה יעקב עוד שקוע באלהות אחר דבר ה', לא היה יודע לצמצם מקום הדבור, אבל כאשר נסתלק אלהות מעליו פתאום היה באותו מקום אשר רוח ה' דבר עמו, וידע המקום. וכתיב אשר דבר אתו, וביארנו לעיל י"ז כ"ב ובכ"מ דבתורה שבכתב היינו כמו שהוא כתוב בתורה כתיב דבר אליו, אבל בדבור שאינו כתוב בתורה אלא שהקב"ה דבר לפרש מה שדיבר, והוא תורה שבע"פ, בזה כתיב דבר אתו, כשואל ומשיב, וא"כ היה גם כאן הדברים עם יעקב בתורה שבע"פ, והסתלקות הקדוש ברוך הוא מעליו היה בזה המקום אשר למד עמו תורה שבע"פ:

(טז) ויהי עוד וגו'. פגע ביעקב מדת הדין, ונענש באשתו האהובה לו כגופו בשעת הסכנה:

ותלד רחל. עוד לא ילדה ממש, אלא אחזוה חבלי לידה וכדאיתא בשבת דף קכ"ט מאימתי פתיחת הקבר כו':

(יז) בהקשתה בלדתה. שגמר הקישוי היה בלידה ממש, ובזה הרגע יצאת נשמתה, והיתה יראה שמא מת הולד ג"כ, כדרך היולדת שמתה שהולד מת קודם, כדאי' בנדה דמ"ד א' דמעוברת שמתה ולד מיית ברישא, על כן ותאמר לה המילדת אל תיראי. שמת הולד, כי גם זה לך בן. גם זה יהיה לך חוטרא לידך ומרא לקבורך, וכפרש"י ערכין ד"ז א' ד"ה ומקרעין, דזמנין דמיקרי דהיא מייתא ברישא, [וכפי' הרשב"ם ב"ב דף קמ"ב ב' בד"ה מר בריה דר"י דזימנין דהיא מייתא ברישא ופליג על ר"ש, והכי ס"ל רב נחמן אמר שמואל], או משום דכבר עקר הולד כשיטת התוס' בנדה שם:

(יח) בן אוני. יש בזה שני משמעות, מלשון צערי כפרש"י, ומלשון כחי ואוני, שהוא הולד לקח כחה ואונה ששבקה לו:

(כב) בשכן ישראל. בהיותו משוקע בעניני אלהות ומסולק מהליכות עולם, על כן אירע מה שאירע עם ראובן, אבל אם היה בבחינת יעקב לא קרה כזה. ופי' וישכב את בלהה. מבואר בפ' ויחי שעל כרחך הפי' שלא היה מעשה ח"ו, אלא שמר שלא יבא אביו לחדרה: